Универзитет у Београду

**Филозофски факултет**

НАСТАВНО-НАУЧНОМ ВЕЋУ ФИЛОЗОФСКОГ ФАКУЛТЕТА

У БЕОГРАДУ

На седници Наставно- научног већа Филозофског факултета, одржаној 26. 10. 2017. године, изабрани смо у комисију за преглед и оцену докторске дисертације **”Сликарство Ђуре Јакшића”** Снежане Мишић, дипломиране историчарке уметности и мастера историје уметности, докторанда на докторским студијама историје уметности. После стицања увида у дисертацију, подносимо Наставно-научном већу

**Peферат о завршеној докторској дисертацији**

**1. Основни подаци о кандидату и дисертацији:**

Снежана Мишић је рођена у Сремској Митровици 1975. Студије историје уметности је уписала на Филозофском факултету у Београду, где је дипломирала 2002. са темом *Предолтарски простор цркве Вазнесења Христовог манастира Врдник* . Мастер студије на Одељењу за историју уметности уписала је 2007, а завршила је 2008. са мастер радом *Култ Бранка Радичевића у српској визуелној култури крајем 19. века.* Докторске студије историје уметности на Одељењу за историју уметности Филозофског факултета у Београду уписала је 2008. код ментора проф. др Ненада Макуљевића. Снежана Мишић је током 2003/ 2004. радила као кустос приправник у Галерији ”Лазар Возаревић” у Сремској Митровици. Од 2006. ради као кустос у Галерији Матице српске у Новом саду. У оквиру Галерије Матице српске, Снежана Мишић је изузетно активна у раду на организовању бројних изложби, а издваја се изложба посвећена култу Бранка Радичевића у српској визуелној култури, која је настала као резултат њеног мастер рада.

Из библиографије кандидаткиње издвајамо следеће радове: *Галерија Матице српске: XIX век*, Нови Сад 2014; *Programmi educativi nella Galleria di Matica srpska – Sentire l`Arte – Un`esperienza interculturale nella didattica museale*, Novi Sad 2008, 83-117; *Стална поставка српске уметности 19. века Галерије Матице српске*, у: Зборник Семинара за студије модерне уметности Филозофског факултета у Београду V-2009, Београд 2009, 91–98; *Култ Бранка Радичевића у српској визуелној култури крајем 19. века*, Галерија Матице српске, Нови Сад, 2009; *Уметничка заоставштина Саве Текелија*, у: *Сава Текелија – велики српски добротвор*, Галерија Матице српске, Нови Сад 2010, 107–179.

Кандидаткиња је учествовала на међународним и националним научним скуповима, одржала је више јавних предавања и похађала семинаре за унапређење кустоских активности.

Докторска дисертација ”Сликарство Ђуре Јакшића” има 398 страна, заједно са илустрованим прилозима, литературом и биографијом ауторке. Састоји се од Уводних разматрања, два обимна поглавља у која је организован главни део текста и Закључних разматрања. Поглавља су организована као комплексне целине, са бројним потпоглављима. Прво је названо *Ђура Јакшић*, уметничко и идејно формирање, а следеће *Сликарство Ђуре Јакшића*.

**2. Предмет и циљ дисертације:**

Предмет истраживања докторске дисертације **Сликарство Ђуре Јакшића** је критичко тумачење ликовног опуса Ђуре Јакшића. Личност Ђуре Јакшића и његово ликовно стваралаштво изазивали су велико интересовање и били предмет научног разматрања неколико студија, као и бројних расправних

текстова, али нису били систематично истражени и анализирани, у односу на друштвени и политички контекст и националну идеју у XIX веку.

Основни циљ истраживања је да се расветли сликарство Ђуре Јакшића – да се преиспита његов сликарски опус, идејне основе, извори и узори који су довели до уобличавања самосвојне ликовне поетике, да се редефинишу досадашњи вредносни критеријуми у тумачењу Јакшићевог сликарства. То подразумева систематску и методолошки доследну анализу Јакшићевог сликарства, употребу нових начина интерпретације уметничког дела и успостављање сложених истраживачких оквира чиме би се створиле основе за ново читање Јакшићевог сликарства у српској културној историји и њеним односима са ширим европским оквирима.

**3. Основне хипотезе од којих се полазило у истраживању:**

Анализом завршног текста дисертације утврђено је да су кандидаткињине полазне хипотезе научно потврђене. Сликарство Ђуре Јакшића је обликовано уметничким образовањем и под утицајем националних и политичких идеја средином XIX века. Пресудно за детерминисање Јакшићеве ликовне поетике било је формирање на академским правилима, искуство великих уметничких и културних центара и стилски токови тога доба, као и Револуција 1848. године

Идејна и политичка уверења постављала су Ђуру Јакшића у жижу односно на маргину српског друштва. Његова уметност је ангажована и усмерена ка изградњи националних осећања, на основу епских и митолошких извора. Сликарски израз Ђуре Јакшића у великој мери није одговарао идејама и животу српског грађанског друштва.

**4. Кратак опис садржаја дисертације:**

Дисертација садржи четири поглавља са бројним потпоглављима. У њима се прати уметничко и идејно формирање, као и сликарски опус Ђуре Јакшића. Биографски оквири Јакшићеве сликарске активности укључују образовање у уметничким центрима - Темишвар - Пешта - Велки Бечкерек - Беч и Минхен, као и однос према тада актуелним друштвено - идеолошким и политичким идејама и покретима. Посебно су обрађени и анализирани тематски оквири Јакшићевог сликарства. Ауторка детаљно рашчлањује и групише сликарски опус на основу тема, ликовног језика и функција. Са великом пажњом анализирано је историјско сликарство, које укључује истраживање историјских композиција и историјских портрета. Садржај организован тако да донесе целокупни увид у образовање и сликарски опус Ђуре Јакшића састоји се од следећих целина:

1.Уводна разматрања

- Основи истраживачког процеса

- Досадашња истраживања и тумачења сликарства Ђуре Јакшића

-Стварање мита о модерном трагичном јунаку

2. Ђура Јакшић. Уметничко и идејно формирање

- Уметничко формирање Ђуре Јакшића

- Идејно формирање ЂУре Јакшића

2. Сликарство Ђуре Јакшића

-Религиозно сликарство Ђуре Јакшића

-Портретно сликарство Ђуре Јакшића

-Алегоријске представе

-Историјско сликарство Ђуре Јакшића

-У служби династике пропаганде Обреновића

-Фирме - рекламе за трговине и кафане

-Илустрације за часописе и рад у државној штампарији у Београду

3. Закључна разматрања

**5. Остварени резултати и научни допринос дисертације**

Докторандкиња Снежана Мишић је, како је претходно речено, осветлила сликарско образовање и опус Ђуре јакшића. На основу старије литературе, извора и савремених методолошких интерпретација донета је критичка уметничка биографија Ђуре Јакшића. Допринос ове значајне теме научним проучавањима Ђуре Јакшића је у синтетизацији постојећих сазнања и њиховој новој методолошкој обради на основама политичке историје уметности. На тај начин се доприноси развијању научних теза о повезаности уметности и друштвених и политичких идеја, и о посебно снажним везама између националне идеологије и уметничке праксе у XIX веку.

**6. Закључак**

Дисертација Снежане Мишић писана је стручно и у сладу са савременим методолошким приступом. Представља оригинално научно дело, и по свему је урађена према одобреној пријави докторске дисертације.

Стога са великим задовољством закључујемо да су се стекли услови за одбрану дисертације, па предлажемо Наставно-научном већу Филозофског факултета да овај реферат усвоји.

Београд 20. XI 2017. Потписи чланова комисије:

Проф. др Ненад Макуљевић, редовни професор

Филозофског факултета Универзитета у Београду, ментор

Проф. др Саша Брајовић, редовни професор

Филозофског факултета Универзитета у Београду

Др. Љиљана Стошић, научни саветник, Балканолошки

институт САНУ