IZBORNOM VEĆU FILOZOFSKOG FAKULTETA, BEOGRAD

U Beogradu, 4. decembar 2017.

Odlukom Izbornog veća Filozofskog fakulteta od 16. novembra 2017. godine izabrani smo u komisiju za pripremu referata o kandidatima za izbor u zvanje VANREDNOG PROFESORA za užu naučnu oblast ARHEOLOGIJA sa punim radnim vremenom na određeno vreme od pet godina. Na konkurs objavljen 15. novembra 2017. godine u listu *Poslovi* i na web stranici Nacionalne službe za zapošljavanje prijavljen je samo jedan kandidat, **doc. dr Jasna Vuković.** Po uvidu u podnetu dokumentaciju, zadovoljstvo nam je da Veću podnesemo sledeći

**R E F E R A T**

**Jasna Vuković** diplomirala je (2001.), magistrirala (2006.) i doktorirala (2011.) na Odeljenju za arheologiju Filozofskog fakulteta u Beogradu, gde je prvo bila angažovana kao demonstrator na Katedri za metodologiju arheoloških istraživanja (2001-2002.), da bi od 2003. godine bila zaposlena u zvanju asistenta-pripravnika. Godine 2007. izabrana je u zvanje asistenta, a 2011. godine u zvanje docenta.

U svom istraživačkom radu, od izbora u zvanje docenta koleginica dr Jasna Vuković konzistentno i kontinuirano pokazuje značajan uspon, kako u obimu svojih publikovanih radova, tako i u pogledu tema kojima se bavi, ozbiljnosti i utemeljenosti svojih zaključaka. Težište njenog istraživanja predstavlja izuzetno značajno polje arheološkog rada – studije keramike. Značaj keramičkog materijala u formiranju naših znanja o prošlosti teško se može preceniti, te su se i krupne promene u teorijsko-metodološkim aspektima discipline često u velikoj meri prelamale upravo preko pristupa ovoj vrsti nalaza. Stoga radovi dr Jasne Vuković predstavljaju izuzetne doprinose jednoj od centralnih tema arheološke literature, kako u našoj sredini, tako i na međunarodnom planu, gde njeni prilozi u časopisima i zbornicima nailaze na jednoglasno pozitivan prijem.

Njena upravo objavljena ***monografija*** *„Studije keramike. Teorija i metodologija u analizama grnčarije u arheologiji“* (Zavod za udžbenike, Beograd, 2017.) izuzetno kompetentno, sveobuhvatno i pregledno predstavlja domaćem čitaocu istoriju ove fundamentalne oblasti arheološkog istraživanja i njene trenutne mogućnosti. Sa zavidnom stručnošću, iza koje stoji bogato iskustvo, dr Jasna Vuković ukazuje na aktuelne pravce i mogućnosti istraživanja keramičkog materijala, koje su u suštinskoj vezi sa celokupnom tendencijom interdisciplinarnog arheološkog istraživanja. Polazeći od osnovnih pojmova – na primer, šta je keramika? – autorka uvodi pravilo od kojeg ne odstupa u čitavom tekstu, da podatke niže u relevantne celine, koje počinju jednostavnim pitanjima sa naizgled očiglednim odgovorima. Međutim, ovim postupkom ona s punim pravom dovodi u pitanje mnoge uvrežene prakse arheologa, posebno u našoj sredini, kako u terenskom radu, tako i u daljim analizama i interpretacijama. Sa zavidnom stručnošću, iza koje stoji bogato iskustvo, dr Vuković ukazala je u svojoj monografiji na aktuelne pravce i mogućnosti istraživanja keramičkog materijala, koje su u suštinskoj vezi sa celokupnom tendencijom interdisciplinarnog arheološkog istraživanja. Sa jednakom sigurnošću kreće se od pitanja osnovne deskripcije keramičkog materijala, preko funkcionalne analize, hemijsko-fizičkih postupaka, do složenih pitanja etnografskih paralela i analogija, ni u jednom trenutku ne gubeći iz fokusa celinu. Tekst vodi čitaoca na uzoran način od metodskih, preko metodoloških, do teorijskih pitanja, ukazujući na jasne i izvrsno argumetovane veze između ovih nivoa arheološkog rada. Bez ikakve sumnje, ova monografija od velikog je značaja za arheologiju, ali i za druge srodne discipline, kao što je socijalna antropologija.

Jasna Vuković se bavi problematikom arheološke keramike na način koji znatno prevazilazi tradicionalne tipološko-stilsko-kronološke analize i u nizu svojih članaka objavljenih u uglednim međunarodnim časopisima i zbornicima. Njezin moderan pristup proučavanju keramičkih nalaza kreće se u okvirima arheometrijskih metoda, pa se ona bavi i pitanjima standardizacije i specijalizacije u izradi keramičkih posuda, primjenjujući pritom statističke analize (*Late Neolithic Pottery Standardization: Application of Statistical Analyses*), propituje kako se mogu primijeniti različite analitičke metode prirodnih znanosti u obradi keramičke građe (*Keramičke studije i arheometrija: između analiza prirodnih nauka i arheološke interpretacije*), proučava mogućnosti etnoarheologije kao komparativnog pristupa (*Pottery Ethnoarchaeology and Archaeology of Neolithic*; *Ženska tehnologija: identitet neolitskih majstora-grnčara*), a sve s ciljem rekonstrukcije tehnoloških dosega (*Neolithic Fine Pottery: Properties, Performance, and Function*; *Tehnike oblikovanja kasnoneolitske grnčarije: pitos iz kuće 01/06 u Vinči*; *Archaeological Evidence of Pottery Forming Sequence: Traces of Manufacture in Late Neolithic Vinča Assemblage*; *Early Neolithic Impresso-decoration Reconsidered: A Case Study from Pavlovac – Kovačke Njive, Southern Serbia*; *Tehnike oblikovanja kasnoneolitske grnčarije: pitos iz kuće 01/06 u Vinči*); ekonomije i navika u prehrani (*Early Neolithic Pottery form Blagotin, Central Serbia: A Use-Alteration Analysis*; *Posude za pečenje u kasnom neolitu: đuveči iz Vinče*; *Secondary Use, Reuse and Recycling of Ceramic Vessels: Evidence from Late Neolithic Vinča*; *Fragmenti kao alatke u kasnoneolitskoj Vinči*), identiteta i socijalnih odnosa prethistorijskih zajednica koje su tu keramiku izrađivale (*Erasing boundaries or changing identities? The transition from Early/Middle to Late Neolithic, new evidence from Southern Serbia*). Problematici koju obrađuje u svojim radovima pristupa metodološki vrlo promišljeno, redovito se osvrćući na historijat istraživanja određenog problema te kritički analizira prethodne rezultate i promišljanja u stručnoj i naučnoj literaturi (*Deskripcija nasuprot interpretaciji: odnos tradicionalne i savremene arheologije prema problemu impreso-barbotin ranog neolita*). Stoga njezini interdisciplinarni radovi, jer oni to doista jesu, jasno pokazuju potencijale studija keramike, te tako mogu biti dobar putokaz i ostalim istraživačima u obradi prethistorijske keramike na širem prostoru srednje i jugoistočne Evrope. No, u takvom svom pristupu otvoreno upozorava i na zamke koje postavlja jednostrano prihvaćanje analitičkih metoda prirodnih znanosti ako se ne sagledava i cjelovito kulturološko okruženje u kojemu je arheološka građa nastala, upotrebljavala se i odbacivala.

Druga, komplementarna oblast istraživanja doc. dr Jasne Vuković tiče se problema interpretacija neolitskih kultura na Balkanu (*Starčevački žrtvenici sa lokaliteta Pavlovac – Čukar: nova pitanja u arheologiji neolita*; *Pavlovac – Kovačke Njive – neolitski horizonti*; *Male figurines from Pavlovac-Čukar, Southern Serbia*), gde njen rad takođe prati, pa ne retko i prednjači u trendovima u evropskoj arheologiji (*Widespread exploitation of the honeybee by early Neolithic farmers*; *Earliest expansion of animal husbandry beyond the Meditarranean zone in the sixth millenium BC*). Problematizujući klasične teme arheologije Balkana – neolitizacija, hronologija i tipologija materijala (*Izgubljeni u tranziciji: problem prelaza ranog/srednjeg u kasni neolit centralnog Balkana u jugoslovenskoj/srpskoj arheologiji druge polovine XX veka*) – dr Vuković pristupa im sa novim i svežim teorijsko-metodološkim aparatom. Niz članaka sa posebnim akcentom na socijalnim aspektima neolitske kulture nesumnjivo svedoči o zrelom i originalnom istraživaču.

Najzad, doc. dr Vuković u svojem istraživanju otvara i polje istorije arheologije, u koautorskim člancima sa M. Vujovićem: Једно непознато сведочанство из ратне 1915. године: Прво ископавање манастира Бањске, *Весник Војног музеја* 43: 39-52, 2016. i. *Yours ever*... ili ko je bila Ketrin Braun? Istraživanja praistorijske Vinče i britanski uticaji za vreme i posle I svetskog rata, *Etnoantropološki problemi* 11 (3), 2016, 809-830. Prevazilazeći anegdotalni nivo, u ovim tekstovima ona otvara pitanja šireg društvenog konteksta arheološkog istraživanja, na taj način rasvetljavajući neka od čvornih mesta discipline.

Veoma aktivna na međunarodnoj naučnoj sceni, koleginica dr Vuković bila je učesnik po pozivu i organizator sekcija na nizu uglednih međunarodnih skupova (*Deliberate fragmentation revisited. Assessing social and material agency in the archaeological record* , *19th Annual Meeting of European Association of Archaeologists, Pilsen 2013;* *Artisans Rule: Product Standardozation and Craft Specialization in Prehistoric Society, 20th Annual Meeting of European Association of Archaeologists, Istanbul 2014*; *In the trenches: Archaeology and the Great War, 21st Annual Meeting of European Association of Archaeologists, Glasgow, 2015;* *Blurred borders? Making pottery and cultural interaction in Neolithic and Eneolithic Europe, 22nd Annual Meeting of European Association of Archaeologists, Vilnius 2016*), te održala tri predavanja po pozivu na inostranim akademskim institucijama, kao što su univerziteti u Zagrebu (*Specijalizacija grnčarskog zanata u praistoriji – teorijski modeli, uloga etnoarheologije i arheološke analize* 2014; *Arheologija i uloga medija u razumevanju prošlosti* 2016) i Sofiji (*Neolithic pottery on the territory of Serbia: Current issues on technology and function* 2015).

Rezultati studentskih evaluacija nastavničkog rada koleginice Vuković ukazuju na izuzetnu posvećenost, sposobnost za inovacije u nastavi, izvrsnu komunikaciju sa studentima i temeljne i sveobuhvatne pripreme nastavnog materijala. Kao mentor i član komisija za odbranu doktorskih, diplomskih i završnih radova, svojom izuzetnom stručnošću značajno doprinosi kvalitetu ovog segmenta rada Odeljenja. U svojstvu koordinatora za master studije i studentsku praksu, koleginica Vuković izuzetno je aktivna u organizaciji nastave na Odeljenju za arheologiju, kreiranju kurikuluma i praćenju rezultata nastavnog procesa.

Uz autorske priloge značajnim naučnim publikacijama, od 2015. godine doc. dr Vuković je i urednik časopisa *Arhaika*, koji izdaje Odeljenje za arheologiju Filozofskog fakulteta u Beogradu, gde je njeno angažovanje presudno u podizanju kvaliteta ovog glasila. Njeno profesionalno angažovanje obuhvata i rukovođenje Arheomedija centrom Filozofskog fakulteta, dok je od 2007. do 2010. godine obavljala zaduženje predsednika praistorijske sekcije Srpskog arheološkog društva.

Bila je koautor dve arheološke izložbe, koje su bile značajne ne samo u naučnom pogledu, kao i publikacije koje su ih pratile, već su imale i veoma pozitivan prijem u javnosti, što je još jedan aktuelan aspekt rada ove svestrane koleginice.

Najzad, bogato terensko iskustvo koleginice dr Vuković posebno je došlo do izražaja u njenoj rukovodećoj ulozi na zaštitnim arheološkim radovima na trasi Koridora 10 (2011.), koja su se odvijala pod izuzetno teškim uslovima. Njen visok nivo profesionalne kompetentnosti u velikoj meri je omogućio uspešan završetak ovog nesvakidašnje složenog projekta. Od 2015. rukovodilac je iskopavanja na lokalitetu Blagotin, čiji se rezultati očekuju.

U kontekstu mobilnosti znanstvenika i stručnjaka posebno je značajna višegodišnja suradnja doc dr. Vuković s Odsjekom za arheologiju Filozofskog fakulteta u Zagrebu i Institutom za arheologiju u Zagrebu. Na Odsjeku za arheologiju održala je prethodnih godina u okviru redovitih kolegija predavanja s tematikom iz područja metodologije obrade keramičke građe, ali i odnosa arheologije i medija. Surađuje s hrvatskim kolegama bilo kao suradnica na uređivanju knjiga, bilo kao recenzent i predstavljač radova. Redovito sudjeluje na godišnjim skupovima MetArh kao izlagač i moderator, a odnedavno i na projektu popularizacije znanosti *Prapovijesno lončarstvo - interdisciplinarnost i eksperiment.* Sve to značajno pridonosi ujednačenijem sagledavanju i proučavanju arheoloških problema u regiji.

U zaključku, članovi komisije ustanovili su van svake sumnje da koleginica doc. dr Jasna Vuković u potpunosti zadovoljava i premašuje kriterijume za izbor u zvanje vanrednog profesora koje propisuju Statut Filozofskog fakulteta i druga pravna akta. Veoma posvećen nastavnik, aktivan član Odeljenja za arheologiju, a pre svega izuzetno kompetentan i svestran istraživač, ona svojim publikovanim radovima otvara nova polja u arheologiji jugoistočne Evrope. Sa pravom je prepoznat njen doprinos nekim od najaktuelnijih debata na međunarodnoj arheološkoj sceni, kao što su položaj prirodnih nauka unutar discipline, pitanja društvenih promena u ranoj praistoriji Balkana, specijalizacija proizvodnje . U svojem radu uporedo i jednako uspešno prati nekoliko istraživačih linija, time pokazujući punu istraživačku zrelost. U nastavnom radu izuzetno je aktivna i savesna, te izvrstan saradnik na Odeljenju za arheologiju. Iz svih ovih razloga predlažemo Izbornom veću Filozofskog fakuleta u Beogradu da potvrdi izbor doc. dr Jasne Vuković u zvanje vanrednog profesora za užu naučnu oblast Arheologija.

S poštovanjem,

prof. dr Tihomila Težak Gregl, Filozofski fakultet Univerziteta u Zagrebu

prof. dr Nenad Tasić

prof. dr Staša Babić