Одлуком Наставно научног већа Филозофског факултета од 26.10.2017. године именовани смо за чланове Комисије за утврђивање испуњености услова за избор Дуње Полети, дипломираног социолога, у истраживачко звање истраживач-сарадник. Сврха покретања поступка избора у звање је прикључивање пројекту Института за социолошка истраживања Филозофског факултета у наредном пројектном циклусу. На основу увида у материјал који нам је достављен, Изборнoм већу Филозофског факултета подносимо

ИЗВЕШТАЈ О ИСПУЊЕНОСТИ УСЛОВА ЗА ИЗБОР ДУЊЕ ПОЛЕТИ У ЗВАЊЕ ИСТРАЖИВАЧ-САРАДНИК

**1. БИОГРАФСКИ ПОДАЦИ**

**А) Лични подаци**

Дуња Полети, дипломирани социолог рођена је 27.08.1984. у Београду.

**Б) Подаци о образовању**

Основну школу и Х гимназију ('Михајло Пупин') завршила је у Београду као носилац „Вукове дипломе“. Школске 2003/2004. године уписала је основне академске студије на Одељењу за социологију Филозофског факултета у Београду. Дипломирала је 2010. године, уз просечну оцену 9.8, одбранивши дипломски рад под насловом „Ставови о европским интеграцијама – компаративно истраживање политичких елита“. Школске 2010/2011. године уписала се на докторске студије на Одељењу за социологију Филозофског факултета у Београду.

Од године 2011. до данас била је стипендисткиња Министарства омладине и спорта Републике Србије. Била је и стипендисткиња „Централно-европског програма размене за универзитетске студенте“ (“Central European Exchange Program for University Studies” – CEEPUS) током похађања летње школе Универзитета у Грацу (2014. године), и школарине за најбоље студенте коју је додељивала “Eurobank EFG” (2006. године). Добитница је и награде за студента генерације на Одељењу за социологију, Филозофског факултета у Београду за 2007. годину, као и прве награде за есеј на ОЕБС-овом конкурсу „Суочавање са будућношћу“ за есеј на тему „Дијалог између религијских заједница као пут ка помирењу“ (2006. године).

Дуња Полети је била полазница обуке за тренере и предаваче ТОТАЛ (Фондација Фридрих Еберт), у периоду фебруар-децембар 2013. године, затим Београдске отворене школе (школске 2006/2007. године) и млађа сарадница у Истраживачкој станици Петница, на Семинару друштвене историје (од 2004. до 2008. године). Учествовала је и на више домаћих, али и међународних семинара: Youth Exchange „Let's be active in Europe“, у организацији Центра за ненасилни отпор, 2009. године; „European evolution: from a separate past to a united future“, European week Eindhoven, 2007. године; „Моћ и власт у XXI веку”, Филозофски факултет Свеучилишта у Загребу, 2004. године.

**В) Стручно и професионално искуство**

Кандидаткиња Дуња Полети је рад у настави започела на Одељењу за социологију у звању демонстратора. Као демонстратор је била ангажована на курсевима: Савремене миграције и проглеми социо-еконмске интеграције и Савремени проблеми одрживог развоја (професорке др Марија Бабовић) - школске 2013/2014. године. Кандидаткиња је имала мировање на докторским студијама током две школске године: 2014/2015 и 2015/2016, због породиљског и родитељског одсуства.

Кандидаткиња има богато стручно истраживачко искуство и запажен почетак научног рада. Током основних студија је учествовала на различитим пројектима које су спроводили Институт за социолошка истраживања („Свакодневни живот домаћинства у Србији“, „Социо-економске стратегије домаћинства у Србији“, „Истраживање породичног живота у Србији“) и Филозофски факултет (Евалуација на Филозофском факултету, 2008. године). Као стипендисткиња Министарства просвете, науке и технолошког развоја од 2011. године прикључена је пројектима које спроводи Институт за социолошка истраживања (главни пројекат „Изазови нове друштвене интеграције у Србији: концепти и актери” и различити потпројекти). Такође, кандидаткиња учествује и на различитим стручним пројектима попут Темпус пројекта: „Једнак приступ за све: оснаживање социјалне димензије у циљу јачања европског простора високог образовања”, који спроводи Универзитет у Београду и пројекта „Лица и узроци маргинализације Рома у локалној средини“, који се у сарадњи са са Центром за студије политика, Централно-европског универзитета у Будимпешти, спроводи преко Филозофског факултета.

Кандидаткиња је добила стипендију ‘Civil Society Scholar Award’ Фонда за отворено друштво (Open Society Scholarship Program), за пројекат под надзивом: “Interdependence of Gender Regimes and Migration Practices in the Case of Work Motivated Female Emigration from Serbia”, током периода децембар 2016. - јул 2017.

Уз све наведено, кандидаткиња има и дванаест објављених радова: један у часопису категорије М24, осам у зборницима научних и стручних радова, један у 'Петничким свескама', један на веб страни ОЕБС и један у публикацији Европског универзитета Брчко дистрикта.

**2. ПРЕГЛЕД И МИШЉЕЊЕ О ДОСАДАШЊЕМ НАУЧНОМ И СТРУЧНОМ РАДУ**

Научни рад кандидаткиње Дуње Полети је до 2014. године вреднован на основу њених образовних постигнућа током основних и докторских студија осведочених наградама и стипендијама, ангажмана у настави и радова објављених у престижним домаћим часописима и зборницима. Ова комисија њено залагање оцењује као натпросечно.

**3. МИШЉЕЊЕ О ИСПУЊЕНОСТИ УСЛОВА ЗА ИЗБОР И ПРЕДЛОГ**

Анализом достављеног материјала Комисија закључује да кандидаткиња Дуња Полети испуњава све неопходне услове предвиђене Законом о научноистраживачком раду за избор у звање истраживач-сарадник. Из тог разлога, чланови Комисије једногласно и са задовољством предлажу Изборном већу Филозофског факултета у Београду да кандидаткињу Дуњу Полети изабере у научно звање Истраживач-сарадник.

У Београду, 06.11.2017.

Чланови комисије:

др Марија Бабовић, редовна професорка,

Филозофски факултет, Београд

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Младен Лазић, редовни професор,

Филозофски факултет, Београд

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Мирјана Бобић, редоваи професорка,

Филозофски факултет, Београд

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_