**Наставно-научном већу**

**Филозофског факултета у Београду**

Одлуком Наставно-научног већа Филозофског факултета у Београду изабрани у комисију за оцену докторске дисертације ***Балкански и подунавски концепт југословенске спољне политике (1925–1938)***,коју је написао колега **Срђан Мићић**, слободни смо да поднесемо следећи

**И З В Е Ш Т А Ј**

1. **Основни подаци о кандидату и дисертацији**

Срђан Мићић (1983) је завршио Математичку гимназију у Београду 2002. и потом се уписао на студије историје на Филозофском факултету у Београду, на којем је дипломирао марта 2008. године. Дипломски рад *Краљевина Југославија и аншлус Аустрије 1938. године* одбранио је на Катедри за историју Југославије. Током основних студија волонтирао је у Библиотеци Одељења за историју, а на мастер студијама у Архиву Србије. Радио је у ОШ „Старина Новак” као наставник историје, потом као архивист и библиотекар у Европском центру за мир и развој Универзитета за мир Уједињених нација. Сарађивао је и на пројекту *Српска енциклопедија*, који реализујуСрпска академије наука и уметности и Матица српска. Мастер рад *Неформални путеви дипломатије Краљевине Југославије. Случај потписивања Пакта о вечном пријатељству између Југославије и Бугарске 1937. године* одбранио је 2010. године на Одељењу за историју Филозофског факултета у Београду. Учествовао је на неколико студентских и научних конференција. Докторске струдије историје уписао је школске 2010/2011. године. Током трећег и четвртог семестра био је сарадник у настави на Катедри за историју Југославије и наставник историје у ОШ „Стеван Дукић”. Служи се енглеским, немачким, руским, бугарским и чешким језиком, а проучава спољну политику југословенске државе између два светска рата.

Први већи истраживачки задатак колеге Мићића био је његов дипломски рад, посвећен реакцији југословенске државе и друштва на аншлус Аустрије и утицај немачког суседства на Краљевину Југославију. У свом раду, приказао је развој унутрашњих прилика у Аустрији и однос Југославије према тој подунавској земљи у периоду од завршетка Првог светског рата до 1938. године, као увод у анализу реакције југословенске државе и друштва на спроведени аншлус. Озбиљност у приступу теми и темељност истраживања резултирали су ванредним дипломским радом који је потом објављен као монографија под насловом *Краљевина Југославија и аншлус Аустрије 1938. године* (Београд 2010).

Написавши своју књигу на изворној грађи Архива Југославије, Архива САНУ и других домаћих архива, као и изузетно богатој литератури, колега Мићић је показао истраживачку зрелост доиста ретку за тако младог историчара, испољавајући притом способност разумевања сложених садржаја спољне политике југословенске краљевине. Њеним високим квалитетом представио се домаћој науци као могући наследник најбољих познавалаца исте проблематике из редова историчара најстарије генерације.

Други већи истраживачки рад колеге Срђана Мићића био је његов мастер рад, у којем је пажњу са југословенске спољне политике у Подунављу усмерио ка југословенским дипломатским активностима на Балканском полуострву, у контексту југословенско-бугарских односа. Уз то, одабрао је тему која је до тада била готово занемарена у југословенској и српској историографији. Јер, изузев неколико радова Вука Винавера о југословенско-совјетским неформалним односима између два светска рата, није било других историографских радова који су тако студиозно обрађивали тематику неформалне дипломатије. Овај рад нажалост није публикован у целости, али су стечено истраживачко искуство и користан истраживачки резултат умногоме користили колеги Мићићу приликом писања више запажених чланака и прилога о спољној политици југословенске краљевине, а у том контексту и о југословенско-бугарским односима.

Међу објављеним његовим радовима поменули бисмо следеће, публиковане на српском, бугарском и енглеском језику, у земљи и иностранству:

1. „Немачка филмска пропаганда на Балкану 1941. године”, *Зборник БОШ*, 2008, стр. 89–102.
2. „Борба за слободну мисао – да ли цензура може да спречи формирање јавног мнења?”, *Аргументи. Часопис за друштвена / политичка питања*, V/ 2011, стр. 75–112.
3. „Informal Diplomacy in Yugoslav-Bulgarian Relations between two World Wars”, *Бъгария и Балканите в сферата на европейските влияния през XIX – XXI век*. Сборник статии, Велико Търново 2012, стр. 217–230.
4. „О проблемима југословенских стручних делегација у архивима Беча и Цариграда”, *Архив. Часопис Архива Југославије*, 1-2/2012, стр. 34–49.
5. „Непознанице о посети Димитрија Димитријевића Турској марта 1929. године”, *Токови историје*, 1/2014, стр. 201−215.
6. „Краљевина Срба, Хрвата и Словенаца и планирање државног удара у Бугарској, 1923–1925. године”, *Војноисторијски гласник*, 1/2014, стр. 203−232.
7. „Југословенска дипломатска курирска служба током међуратног периода”, *Архив. Часопис Архива Југославије*, 1-2/2014, стр. 96−111.
8. „Mission of Konstantin Todorov in North America 1927−1928: Yugoslav Foreign Service vs. Macedonian-Bulgarian organisations in North America”, *Токови историје*, 1/2015, стр. 85−122.

Наведени наслови потврђују превасходна интересовања колеге Мићића, усмерена ка историји југословенске спољне политике и дипломатије у периоду између два светска рата, појединим учесницима у неформалним дипломатским мисијама и пропагандним активностима у иностраним државама. У свим овим радовима изнова је доказивао своје истраживачке квалитете, преиспитујући закључке донете у већ постојећој историографској литератури, а првенствено се ослањајући на пажљиво прикупљене историјске изворе и њихову темељну анализу.

Поред објављивања већих и мањих радова, колега Мићић је у протеклом периоду учествовао и на више домаћих и међународних научних конференција, огледајући се као самосталан истраживач и као део истраживачког тима. На свим тим научно-стручним пословима показао је зрелост и добру припремљеност за успешан завршетак докторске дисертације *Балкански и подунавски концепт југословенске спољне политике (1925–1938)*, чији је предлог одбранио у јануару 2013. године.

Продужавајући научно занимање за међународне односе између два светска рата, у својој докторској дисертацији започео је истраживање једног њиховог сегмента, везаног за тражење најкориснијег концепта спољне политике Краљевине СХС⁄Југославије, чији су се творци, у зависности од политичких и стратешких околности колебали између различитих дипломатских праваца. Настојећи да овај историјски проблем што боље проучи, колега Мићић је анализирао изворну грађу Архива Југославије (27 фондова и збирки), Архива САНУ (15 фондова и личних заоставштина), Архива Србије (шест фондова и збирки), Историјског архива Београда (два фонда), Војног архива у Београду (два фонда), Централног државног архива у Софији (12 фондова) и Бугарског историјског архива у Софији (један фонд). Сва заједно, ова грађа похрањена је у чак 65 фондова и збирки. Осим тога, ово је истраживање обухватило и 39 књига објављених историјских извора, различите провинијенције и садржаја, 49 дневника и мемоара, 12 наслова из штампе и периодике. Коришћена литература такође је изузетно богата и разноврсна, будући да је историографска, политиколошка и методолошка, те да је чини 605 већих и мањих радова на српском, енглеском, италијанском, бугарском и чешком језику. Узимајући у обзир и квалитет одабране литературе, може се рећи да је ова докторска дисертација као мало која написана на обиљу историјскиих извора и брижљиво одабраним многобројним радовима.

1. **Предмет и циљ дисертације**

Мада је о спољној политици Краљевине Срба, Хрвата и Словенаца/Краљевине Југославије написан већи број радова, објављиваних нарочито 70-их и 80-их година XX века, како о билатералним односима тако и о ширим регионалним проблемима, колега Срђан Мићић је уочио недостатак истраживања о постојању неких преовлађујућих спољнополитичких концепата, пре свега балканског и подунавског, преко којих су творци спољне политике настојали да постигну статус средње силе и међународну стабилност. У том погледу овај истраживачки приступ је нов, а истовремено и модеран, заснован на интересовањима савремене историјске науке. Јер, иако је ранијом историографијом освојено огромно научно знање, нарочито фактографско, постојала је потреба да такав приступ буде обогаћен проучавањем различитих међународних модела, (не)моћи утицајних чинилаца, могућности појединаца да креирају спољну политику, анализом деловања различитих центара моћи, повезивањем спољне и унутрашње политике, откривањем деловања неформалне дипломатије. Следећи ове и сличне захтеве и интересовања данашње историографије, колега Мићић је у својој дисертацији ујединио најбољу традицију старије историографске школе, усмерене ка прикупљању што богатијег фактографског знања, са савременим потребама и приступима. Из таквог усмерења произашли су и појединачни циљеви његове дисертације: разумевање односа централне балканске краљевине према великим силама, креирање сопствене спољне политике у складу са њиховим међусобним односима, покушај стварања пактова са земљама сличних проблема и тежњи, деловање унутрашњих и спољних чинилаца, одабир дипломатских средстава и слично. Бројност и важност ових појединачних циљева, чији се прави значај уочава тек у њиховој неодвојивој повезаности, треба да покаже сложеност међународног положаја Краљевине СХС⁄Југославије и њена настојања да тражи што боља решења за проблеме непосредног окружења и европских подела.

1. **Основне хипотезе од којих се полазило у истраживању**

Проучавајући историјске изворе и литературу, колега Мићић је поставио неколико важних хипотеза, из чијег педантног пописа издвојамо неколико које се чине посебно важним:

- Одрживост подунавског спољнополитичког концепта Краљевине СХС/Југославије зависила је од односа снага између великих сила и статуса државе који се мењао током 20-их и 30-их година

- Стварање балканског спољнополитичког концепта Краљевине Југославије крајем 20-их и почетком 30-их година првенствено је зависило од њеног статуса средње силе на Балкану и антииталијанске политике коју је водила. Његова одрживост у другој половини 30-их година била је условљена приближавањем Трећег рајха овом региону.

- Идеје о функционисању и циљевима постојања Мале антанте и Балканског пакта биле су подстакнуте политичким, војним и економским међународним догађајима и односима између великих сила, али су и планови за њихово спровођење били ограничени истим факторима.

- Југословенска спољна политика током 1925–1938. године била је првенствено дефинисана сталном италијанском претњом на Јадранском мору, Балканском полуострву и у Подунављу

- Краљевина СХС/Југославија је до 1933. године видела у Француској свог најјачег савезника и заштитника, који одлучно поступа са Немачком и не дозвољава Италији да оствари своје претензије у Европи.

- Од 1933. године, Краљевина Југославија је постепено мењала своје држање и тражила чвршћи ослонац на Балкану, удаљавајући се од Француске и антинемачке политике.

- Ставови носилаца спољне политике били су одређени првенствено држањем европских сила у Подунављу и на Балкану, али и перцепцијом политичке, војне и економске снаге и значаја Југославије и њених регионалних савеза, као и историјским искуством српског народа у периоду 1912–1918. године

Наведене хипотезе потврђене су и обогаћене завршним истраживањима и садржином ове докторске дисертације.

1. **Кратак опис садржаја дисертације**

Структура докторске дисертације колеге Мићића обухвата неколико целина: предговор, увод, пет поглавља и закључак, са списком коришћених извора и литературе.

У *Предговору* (стр. 9‒15)су образложени предмет истраживања и методолошки приступ. Уз то, дат је критички осврт на коришћене историјске изворе и релевантну литературу.

У*Уводу* (стр. 16‒40) су изнета у постојећој домаћој историографији потпуно нова теоријска разматрања о међународним односима, улогама држава и савезништава с обзиром на њихову величину, политичку, војну и економску снагу.

Прво поглавље, *Институције и личности* (стр. 41‒286), посвећено је различитим телима, органима и појединцима који су креирали и спроводили спољну политику Краљевине СХС/Југославије у периоду 1925–1938, с посебним освртом на Двор, Министарски савет, Министарство иностраних послова, Народну скупштину, Сенат, дипломатска представништва, Централни пресбиро и најутицајније појединце.

У другом поглављу, *Локарно период 1925‒1929. године* (стр. 287‒696), изложен је обиман преглед утврђивања међународне позиције Краљевине Срба, Хрвата и Словенаца од времена њеног настанка, дефинисања спољних граница, конситуисања Мале антанте и рада државних институција у иностранству у периоду 1918–1925. године. Такође, пажња је усмерена на тзв. Локарно период (1925–1929), који је карактерисало углавно мирно раздобље дипломатских и економских односа између европских држава, током којег је и Друштво народа било на врхунцу снаге и угледа. Осим тога, анализирано је постепено прерастање Мале антанте од привременог одбрамбеног савеза ка усаглашеној организационој целини и првим иницијативама за формирање балканске верзије Локарно пакта.

Треће поглавље, *Доба економске кризе 1929‒1934* (стр. 697‒836),обухватапериод током којег је привредна криза у Европи била на врхунцу, уз анализу њеног утицаја на међународне односе. У погледу Мале антанте анализирана је њена трансформација у организовану целину 1933. године, али и прво велико неслагање између три чланице око решавања најзначајнијих питања, укључујући продужење краљеве диктатуре у Југославији и успостављање дипломатских односа са Совјетским Савезом, као последице страха од обнављања немачке моћи. Посебну целину представља тумачење настанка Балканског пакта из 1934. године, последњег великог дипломатског успеха краља Александра, и различитих погледа његових чланица на функцију и циљеве постојања овог регионалног савеза, првенствено могућност проширења приласком Бугарске.

Четврто поглавље, *Наговештавање новог европског сукоба 1934‒1938* (стр. 837‒868), садржи приказ спољнополитичке преоријентације југословенске краљевине, све видљивијег удаљавања од традиционалних савезника и стицања „нових пријатеља”, Италије и Немачке. Са становишта политике великих сила, ово је раздобље садржавало низ њихових покушаја да проблеме изазване агресивним наступањем Италије и Немачке реше мирнодопским средствима. У погледу Мале антанте анализирани су разлози њеног слабљења и промењене улоге у односу на доба када је настала, а с друге стране однос између чланица Балканског савеза.

Пето поглавље, *Средства спољне политике* (стр. 869‒973) посвећено је завршним разматрањима спровођења спољне политике и функционисања дипломатије југословенске краљевине у периоду од 1925. до 1938. године, као и средствима која су, на основу концепата спољне политике, коришћена за остваривање циљева. Ово, пак, укључује више појединачних, али и сродних питања: потребу разумевања комуникације Министарства иностраних дела са другим државним институцијама ангажованим у иностранству и заинтересованим за међународне догађаје; разлику у организацији рада дипломатских представништава и обавештајно-инфорамтивног система од правних прописа; главне циљеве и технике државне пропаганде; коришћење неформалне дипломатије и њених могућности.

У *Закључку* (стр. 974‒977) је изложен сажет поглед на претходно представљена истраживачка сазнања. Такође, указано је на основне проблеме у разматрању носећих идеја спољне политике, начина њихове реализације и њихових домета у складу са општом ситуацијом и односима између великих сила у Европи.

Прецизан и детаљан попис *Извора и литературе* изложен је од 978. до 1031. странице.

1. **Остварени резултати и научни допринос дисертације**

О спољној политици Краљевине СХС/Југославије написано је протеклих деценија мноштво монографија и мањих историографских радова. И поред тог обиља, често изузетно темељитог и стручног, приметно је одсуство великих синтеза у којима би међународни односи које је градила југословенска краљевина били целовито приказани, током дужег периода и с увидом у свеопшту њену међународну позицију. За сада, једини такав преглед објавио је Богдан Кризман давне 1975. године. Штавише, у новије доба приметна је и слаба заинтересованост српских историчара за ову проблематику, сасвим сигурно неупоредиво мања од изразите посвећености историји спољне политике социјалистичке Југославије. Управо из тих разлога, докторска дисертација колеге Срђана Мићића представља велики допринос историјској науци. Јер, написана је у времену у коме су књиге с таквом темом све ређе, а уз то обухвата прилично дуг период. Иако је насловом формално ограничена годинама 1925. и 1938, због исцрпног увода суштински се односи и на почетак живота Краљевине СХС, проблеме њеног међународног признања, утврђивања граница, тражење ослонца на Друштво народа, велике силе и државе које су мучили слични проблеми. Анализирајући ова питања, колега Мићић је користио сазнања старије историографије, унапређујући њене домете новим историјским изворима, поновном анализом старих и једним савременим приступом, обогаћеним теоријском литературом и разматрањем дугог низа сегмената који су дуго остајали изван пажње историчара. У том контексту проучавао је рад установа и институција, неформалних група и појединаца, различите путеве, видљиве и невидљиве, преко којих се долазило до одлука и решења. Захваљујући таквом приступу добијена је важна студија бескрајно богатог садржаја, будући да је колега Мићић, пажљиво проучавајући рад својих старијих претходника, уочио све празнине у историографским сазнањима, а уједно с њима и потребу нових тумачења најзначајнијих догађаја. Дајући им своје виђење, пак, био је смео у прилазу проблемима и опрезан у закључцима, а изнад свега способан да спољну политику међуратне југословенске политике прикаже како у широким потезима тако и у безброј детаља. Укупан научни учинак отуда је више него значајан и подстицајан за даља истраживања.

1. **Закључак**

Након упознавања са завршеним текстом докторске дисертације ***Балкански и подунавски концепт југословенске спољне политике (1925–1938****)* колеге **Срђана Мићића**, Комисија је закључила да њен садржај и структура одговарају одобреној пријави, те да су анализирана сва питања претходно утврђена као истраживачки проблем. Комисија такође закључује да ова дисертација по свом истраживачком домету и сазнањима стеченим о једној важној историјској теми представља оригинално и самостално научно дело, те да су се стекли сви потребни услови за њену јавну одбрану, на којој ће бити изречена појединачна мишљења и сугестије.

Београд, 20. новембар 2017. Комисија:

Др Љубодраг Димић, редовни професор

Филозофски факултет, Београд

Др Александар Животић, ванредан професор

Филозофски факултет, Београд

Др Зоран Јањетовић, научни саветник

Институт за новију историју Србије, Београд

Др Мира Радојевић, ванредан професор (ментор)

Филозофски факултет, Београд